Diari Oficial de la Generalitat Valenciana


Sumari del DOGV 2925, del 07-02-1997 (1997/861043)

RESOLUCIÓ d'11 de juny de 1996, de la Direcció General de Qualitat Ambiental, per la qual es publica la següent declaració d'impacte ambiental.
-----------------------------------------------------------------------------------------------------------------------------------------------

### Dades del document

Número de DOGV
:   2925

Data del DOGV
:   07-02-1997

Secció del DOGV
:   ALTRES DISPOSICIONS

Número del document
:   1997/861043


Data del document
:   11-06-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ d'11 de juny de 1996, de la Direcció General de Qualitat Ambiental, per la qual es publica la següent declaració d'impacte ambiental.  
En relació amb les condicions segona i tercera de la declaració d'impacte ambiental dictada el 21 de juliol de 1994, corresponent al projecte d'ampliació de l'explotació de calcàries i margues per a la fabricació de ciment, anomenada Rabosera II, que es localitza al terme municipal de Buñol, el promotor del qual és la Compañía Valenciana de Cementos Portland, SA, corresponent a l'expedient 260/93-AIA.  
Vist que el promotor va aportar, en data 13 de desembre de 1994, un escrit, acompanyat de memòria justificativa, en què sol·licita la modificació de les esmentades condicions segona i tercera de la declaració d'impacte ambiental perquè entén que resulten ambigües, ja que les necessitats d'explotació de totes dues pedreres (una de calcàries i l'altra de marga) requereixen, en alguns casos, simultaneïtat d'arrancada i d'extracció de materials en més d'un banc, quan la declaració d'impacte ambiental sembla referir-se a un únic banc d'explotació. En el seu lloc, i d'acord amb una sèrie de càlculs justificatius, conclou amb la necessitat de definir com a «banc d'explotació» la longitud de banc necessari per a un normal desenvolupament de l'activitat minera, independentment que aquesta s'estenga físicament al llarg de diversos bancs consecutius.  
Vist que, en data 19 d'abril de 1996, a petició d'aquesta Conselleria, el director territorial de la Conselleria d'Indústria i Comerç remet un escrit en el qual informa que el normal desenvolupament de l'explotació minera, des del punt de vista tant de la producció anual requerida amb una qualitat apta per al seu ús final com de la seguretat minera, obliga a una planificació de l'explotació que, en general, considere l'execució dels treballs en més d'un banc d'explotació, d'acord amb el projecte presentat, i se'n proposa la regulació a través dels plans de labors que anualment ha de presentar, per a l'aprovació, el promotor.  
Per tot això i fent ús de les facultats que tinc legalment atribuïdes, resolc:  
Primer  
Ampliar l'esmentada declaració d'impacte ambiental amb la següent consideració:  
«Quan els plans de labors que ha de presentar anyalment el promotor davant el Servei Territorial d'Indústria i Energia justifiquen convenientment la necessitat de simultanejar l'explotació en més d'un banc, es podrà acceptar aquesta possibilitat, a criteri de l'òrgan miner i sempre que es tracte de bancs contigus i es complisquen les condicions inicials de minimitzar l'impacte de l'explotació i iniciar els treballs de restauració el més prompte possible, sense perjudici de les altres condicions recollides en la declaració d'impacte ambiental».  
Segon  
Notificar als interessats que, contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 11 de juny de 1996.- La directora general de Qualitat Ambiental: Gloria Arnandis Boix.